P6_TA(2007)0076

Οικοδόμηση της ευρωμεσογειακής ζώνης ελευθέρων συναλλαγών

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με τη δημιουργία της ευρωμεσογειακής ζώνης ελευθέρων συναλλαγών (2006/2173(INI))

Το Ευρωπαϊκό Κοινοβούλιο,

- έχοντας υπόψη τη Δήλωση της Βαρκελώνης, της 28ης Νοεμβρίου 1995, η οποία θεσμοθέτησε μια εταιρική σχέση μεταξύ της Ευρωπαϊκής Ένωσης (ΕΕ) και των χωρών της νότιας και ανατολικής Μεσογείου (ΧΝΑΜ), καθώς και το πρόγραμμα εργασίας που εγκρίθηκε κατά τη διάσκεψη αυτή,

- έχοντας υπόψη το από 27 Οκτωβρίου 2005 ψήφισμά του σχετικά με την επανεξέταση της διαδικασίας της Βαρκελώνης [1],

- έχοντας υπόψη την ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο της 12ης Απριλίου 2005 με τίτλο "Δέκατη επέτειος της ευρωμεσογειακής εταιρικής σχέσης: Πρόγραμμα εργασίας με στόχο την αντιμετώπιση των προκλήσεων κατά την επόμενη πενταετία" (COM(2005)0139) και τα παραρτήματά της (SEC(2005)0482 και SEC(2005)0483),

- έχοντας υπόψη την ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο, της 11ης Μαρτίου 2003, με τίτλο "Ευρύτερη Ευρώπη — Γειτονικές σχέσεις: νέο πλαίσιο σχέσεων με τους γείτονές μας στα ανατολικά και νότια σύνορά μας" (COM(2003)0104), το από 12 Μαΐου 2004 έγγραφο προσανατολισμού της σχετικά με την ευρωπαϊκή πολιτική γειτονίας (ΕΠΓ) (COM(2004)0373), την ανακοίνωσή της στο Συμβούλιο, της 9ης Δεκεμβρίου 2004 σχετικά με τις προτάσεις της Επιτροπής για σχέδια δράσης στο πλαίσιο της ευρωπαϊκής πολιτικής γειτονίας (ΕΠΓ) (COM(2004)0795), τα σχέδια δράσης για το Ισραήλ, την Ιορδανία, το Μαρόκο, την Παλαιστινιακή Αρχή, την Τυνησία και τον Λίβανο καθώς και τον κανονισμό (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τον καθορισμό γενικών διατάξεων σχετικά με τη θέσπιση ευρωπαϊκού μηχανισμού γειτονίας και εταιρικής σχέσης [2],

- έχοντας υπόψη τα συμπεράσματα των ευρωμεσογειακών υπουργικών διασκέψεων και των τομεακών υπουργικών διασκέψεων, που πραγματοποιήθηκαν μετά την έναρξη της διαδικασίας της Βαρκελώνης, ιδίως τα συμπεράσματα της έβδομης ευρωμεσογειακής διάσκεψης υπουργών Εξωτερικών της 30ής και 31ης Μαΐου 2005 στο Λουξεμβούργο,

- έχοντας υπόψη τις ευρωμεσογειακές συμφωνίες σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός και της Τυνησίας [3], του Ισραήλ [4], του Μαρόκου [5], της Ιορδανίας [6], της Αιγύπτου [7], του Λιβάνου [8] και της Αλγερίας [9], αφετέρου, καθώς και την ευρωμεσογειακή ενδιάμεση συμφωνία σύνδεσης για το εμπόριο και τη συνεργασία μεταξύ της κοινότητας και της οργάνωσης για την απελευθέρωση της Παλαιστίνης (PLO) (επ' ωφελεία της Παλαιστινιακής Αρχής) [10]· έχοντας υπόψη την απόφαση αριθ. 1/95 του Συμβουλίου Σύνδεσης ΕΚ-Τουρκίας, στις 22 Δεκεμβρίου 1995, σχετικά με την εφαρμογή της τελικής φάσης της τελωνειακής ένωσης (96/142/EΚ) [11],

- έχοντας υπόψη τη συμφωνία ελευθέρων συναλλαγών, γνωστή και ως συμφωνία του Αγκαντίρ, η οποία υπεγράφη στις 25 Φεβρουαρίου 2004 από την Ιορδανία, την Αίγυπτο, την Τυνησία και το Μαρόκο,

- έχοντας υπόψη τη στρατηγική εταιρική σχέση για τη Μεσόγειο και τη Μέση Ανατολή, που ενέκρινε το Ευρωπαϊκό Συμβούλιο τον Ιούνιο του 2004,

- έχοντας υπόψη το έγγραφο περιφερειακής στρατηγικής 2002-2006 για την ευρωμεσογειακή εταιρική σχέση στο πλαίσιο του MEDA και το ενδεικτικό περιφερειακό πρόγραμμα 2005-2006,

- έχοντας υπόψη τη μελέτη των επιπτώσεων της ευρωμεσογειακής ζώνης ελευθέρων συναλλαγών (ΖΕΣ) στην αειφορία, που συνέταξε το ινστιτούτο πολιτικής και διαχείρισης της ανάπτυξης του Πανεπιστημίου του Μάντσεστερ,

- έχοντας υπόψη το από 17 Νοεμβρίου 1995 ψήφισμά του σχετικά με τις οικονομικές και εμπορικές σχέσεις μεταξύ της ΕΕ και των χωρών της λεκάνης της Μεσογείου [12],

- έχοντας υπόψη το από 30 Μαρτίου 2000 ψήφισμά του σχετικά με τη μεσογειακή πολιτική [13],

- έχοντας υπόψη τα συμπεράσματα και τις συστάσεις (περιλαμβανομένου του πενταετούς προγράμματος εργασίας που έχει καταρτίσει η Επιτροπή) της διάσκεψης της Βαρκελώνης της 27ης και 28ης Νοεμβρίου 2005,

- έχοντας υπόψη το από 11 Μαΐου 2006 ψήφισμα της επιτροπής οικονομικών, δημοσιονομικών, κοινωνικών και εκπαιδευτικών υποθέσεων της Ευρωμεσογειακής Κοινοβουλευτικής Συνέλευσης (ΕΜΚΣ) σχετικά με τους όρους για τη μετατροπή του ευρωμεσογειακού φορέα επενδύσεων και εταιρικής σχέσης (FEMIP) σε ευρωμεσογειακή τράπεζα ανάπτυξης,

- έχοντας υπόψη τις εργασίες της ΕΜΚΣ,

- έχοντας υπόψη τη θέση που έλαβε στις 14 Δεκεμβρίου 2004 σχετικά με την πρόταση κανονισμού του Συμβουλίου όσον αφορά τα συνοδευτικά χρηματοδοτικά και τεχνικά μέτρα (MEDA) για τη μεταρρύθμιση των οικονομικών και κοινωνικών δομών στα πλαίσια της ευρωμεσογειακής εταιρικής σχέσης (κωδικοποιημένη έκδοση) [14],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Διεθνούς Εμπορίου και τις γνωμοδοτήσεις της Επιτροπής Εξωτερικών Υποθέσεων και της Επιτροπής Γεωργίας και Ανάπτυξης της Υπαίθρου (A6-0468/2006),

Α. λαμβάνοντας υπόψη ότι από τη διάσκεψη της Βαρκελώνης της 27ης και 28ης Νοεμβρίου 1995 γεννήθηκε ένα σχέδιο πολύ μεγαλόπνοο και μοναδικό στο είδος του: η σφυρηλάτηση νέων και στενότερων πολιτικών, οικονομικών, κοινωνικών και πολιτισμικών δεσμών μεταξύ του Βορρά και του Νότου της Μεσογείου· λαμβάνοντας επίσης υπόψη ότι το σχέδιο αυτό κατέστησε δυνατή την πραγματοποίηση σημαντικών προόδων στην περιοχή, αλλά πρέπει να γίνουν ακόμη πολλά για την ολοκλήρωσή του,

Β. λαμβάνοντας υπόψη ότι οι πολιτικές συνθήκες (συμφωνίες του Όσλο) που διευκόλυναν το ξεκίνημα της διαδικασίας της Βαρκελώνης έχουν εν τω μεταξύ αλλάξει ριζικά και ότι η προοπτική της εξεύρεσης συμβιβασμού για την ειρήνευση στη Μέση Ανατολή είναι πιο αβέβαιη από ποτέ,

Γ. λαμβάνοντας υπόψη ότι είναι προς όφελος της ΕΕ και των κρατών μελών να εξελιχθεί η περιοχή της Μεσογείου σε αμοιβαία επωφελή ολοκληρωμένο οικονομικό και κοινωνικό χώρο,

Δ. λαμβάνοντας υπόψη ότι η μεγάλη δημογραφική ανάπτυξη των ΧΝΑΜ επιβάλλει τη θέσπιση πολιτικών και την ανάληψη δράσεων, τόσο οικονομικών όσο και κοινωνικών, χωρίς να υπάρχει πλέον κανένα περιθώριο καθυστέρησης,

Ε. λαμβάνοντας υπόψη ότι είναι προς το κοινό όφελος των ΧΝΑΜ και της ΕΕ η μείωση του ποσοστού ανεργίας στην περιοχή και η παροχή προοπτικών αξιοπρεπούς διαβίωσης στους πληθυσμούς αυτούς, ιδίως στους νέους και στους κατοίκους της υπαίθρου, και ότι, για να διατηρηθεί στα σημερινά επίπεδα το ποσοστό της ανεργίας, πρέπει να δημιουργηθούν 35 εκατομμύρια νέες θέσεις εργασίας το διάστημα 2000-2015,

ΣΤ. λαμβάνοντας υπόψη ότι οι οικονομίες των ΧΝΑΜ εξαρτώνται σε μεγάλο βαθμό από τις εξωτερικές συναλλαγές τους και ότι το σύνολο των εξαγωγών και των εισαγωγών αντιστοιχεί περίπου στα δύο τρίτα του ΑΕγχΠ τους· λαμβάνοντας υπόψη ότι οι εμπορικές αυτές ροές κατευθύνονται σε μεγάλο βαθμό προς την ΕΕ αλλά, αντιθέτως, αντιπροσωπεύουν μόλις το 4% του εξωτερικού κοινοτικού εμπορίου, ότι οι διαρθρώσεις εξαγωγών των ΧΝΑΜ είναι ελάχιστα διαφοροποιημένες και ότι οι χώρες αυτές εξακολουθούν να ειδικεύονται σε τομείς που δεν συνεισφέρουν σημαντικά στην οικονομική ανάπτυξη,

Ζ. λαμβάνοντας υπόψη ότι σε σχέση με άλλες οικονομικές ζώνες, ιδίως στις χώρες της νοτιοανατολικής Ασίας, η θέση των ΧΝΑΜ έχει υποχωρήσει σημαντικά όσον αφορά τη σχετική ανταγωνιστικότητα, τη βιομηχανική ανάπτυξη και τις προοπτικές τους για κοινωνική ανάπτυξη και ότι το μερίδιο των ΧΝΑΜ στο παγκόσμιο εμπόριο έχει μειωθεί σημαντικά από το 1980, παρά τη σχετικά σταθερή οικονομική ανάπτυξη· ότι το γεγονός αυτό πρέπει να απασχολήσει την ΕΕ και την πολιτική γειτονίας της, ιδίως λόγω των επιπτώσεων στην κοινωνική και πολιτική σταθερότητα στα σύνορά της,

Η. λαμβάνοντας υπόψη ότι, όσον αφορά το εμπόριο, η δομή των συναλλαγών μεταξύ της ΕΕ και των ΧΝΑΜ έχει εξελιχθεί ελάχιστα στο διάστημα που έχει μεσολαβήσει από την έναρξη της διαδικασίας της Βαρκελώνης έως σήμερα και ότι η υπογραφή των συμφωνιών σύνδεσης δεν έχει ακόμη αποφέρει τα αναμενόμενα αποτελέσματα,

Θ. λαμβάνοντας υπόψη την ανάγκη δημιουργίας ΖΕΣ που θα έχει στόχο την εξάλειψη της φτώχειας, την πλήρη απασχόληση, την ενίσχυση της δημοκρατίας και την προώθηση της βιώσιμης ανάπτυξης· εκτιμώντας ότι η εν λόγω ΖΕΣ πρέπει να στηρίζεται σε ισορροπημένους και κανόνες με πολύ συγκεκριμένους στόχους, οι οποίοι είναι απαραίτητοι για την καλύτερη ένταξη των ΧΝΑΜ στο διεθνές εμπόριο, τη διασφάλιση της οικονομικής τους διαφοροποίησης, την αντιμετώπιση των προκλήσεων της παγκοσμιοποίησης και την εξασφάλιση της δίκαιης κατανομής των ωφελειών που προκύπτουν από αυτή,

Ι. λαμβάνοντας υπόψη ότι η ενίσχυση της οικονομικής συνεργασίας στην περιοχή της Μεσογείου δημιουργεί επίσης ευνοϊκές προοπτικές για τις οικονομίες των κρατών μελών στον Νότο της Ευρώπης και, άρα, για τη βαθύτερη ενσωμάτωσή τους στην ενιαία αγορά της ΕΕ,

ΙΑ. λαμβάνοντας υπόψη ότι οι δύο ακτές της Μεσογείου συνεχίζουν να χαρακτηρίζονται από έντονη οικονομική, κοινωνική και δημογραφική ασυμμετρία και ότι εξακολουθούν να υφίστανται σημαντικές διαφορές μεταξύ των ΧΝΑΜ όσον αφορά την ανάπτυξη,

ΙΒ. λαμβάνοντας υπόψη ότι ο συνεχιζόμενος πολιτικός και οικονομικός κατακερματισμός των ΧΝΑΜ και η έλλειψη πραγματικής διαδικασίας ολοκλήρωσης θα μπορούσε να έχει πολύ αρνητικές επιπτώσεις στο πρόγραμμα της Βαρκελώνης και ιδίως στη δημιουργία της ΖΕΣ, λόγω της όξυνσης του φαινομένου της πόλωσης των συναλλαγών και, επομένως, της εξάρτησης ορισμένων ΧΝΑΜ από την κοινοτική αγορά,

ΙΓ. λαμβάνοντας υπόψη ότι, μακροπρόθεσμα, η δημιουργία ΖΕΣ ενδέχεται να έχει θετικά αποτέλεσμα σε καθολικό επίπεδο, αλλά, μεσοπρόθεσμα και βραχυπρόθεσμα ενδέχεται να έχει και αρνητικές συνέπειες για τις μεσογειακές χώρες της ΕΕ και για τις ΧΝΑΜ,

ΙΔ. λαμβάνοντας υπόψη ότι αποτελεί κοινό συμφέρον η λήψη επαρκών συνοδευτικών μέτρων για τον περιορισμό και την αντιστάθμιση, για όλες τις ενδιαφερόμενες περιφέρειες και για όλες τις ενδιαφερόμενες χώρες, των αρνητικών συνεπειών της εν εξελίξει διαδικασίας απελευθέρωσης,

ΙΕ. λαμβάνοντας υπόψη ότι, λόγω της ολοένα και ταχύτερης εξέλιξης των κοινωνιών μας, που χαρακτηρίζονται από τις τεχνολογίες της πληροφορίας, οι ΧΝΑΜ θα έπρεπε να εντείνουν ποιοτικά και ποσοτικά τη δράση τους στον τομέα της επιστημονικής και τεχνολογικής έρευνας, με στόχο τον περιορισμό του τεχνολογικού χάσματος που τις χωρίζει από τις πιο ανεπτυγμένες στον τομέα αυτό χώρες, γεγονός που θα οδηγήσει τελικώς σε πιο σταθερή και αειφόρο οικονομική ανάπτυξη,

ΙΣΤ. λαμβάνοντας υπόψη ότι οι ΧΝΑΜ έχουν σημειώσει αξιοσημείωτες προόδους όσον αφορά την πρωτοβάθμια εκπαίδευση, μειώνοντας σημαντικά το ποσοστό του αναλφαβητισμού, ο οποίος, ωστόσο, παραμένει ιδιαίτερα υψηλός σε ορισμένες χώρες της περιοχής· λαμβάνοντας υπόψη ότι πρόσβαση στην ανώτερη και ανώτατη εκπαίδευση έχει μικρή μερίδα του πληθυσμού και ότι το σχολικό σύστημα δεν διαθέτει πάντα τα μέσαγια την κατάρτιση επαγγελματιών ή τεχνικών στελεχών υψηλού επιπέδου, ώστε να υπάρχει πραγματική ισορροπία μεταξύ της προσφοράς και της ζήτησης στις αγορές εργασίας,

ΙΖ. λαμβάνοντας υπόψη ότι, παράλληλα με τη διαδικασία για τη δημιουργία ζώνης ελευθέρων συναλλαγών μεταξύ της Ευρωπαϊκής Ένωσης και των ΧΝΑΜ, είναι απαραίτητο να άρουν οι ΧΝΑΜ τα υφιστάμενα πολιτικά και οικονομικά εμπόδια που επιβραδύνουν τη διαδικασία της ολοκλήρωσης σε ολόκληρη την περιοχή, με στόχο την πιο επωφελή συνεργασία μεταξύ ΕΕ και ΧΝΑΜ,

Νέα ώθηση στη διαδικασία της Βαρκελώνης

1. εκφράζει την απογοήτευσή του για το γεγονός ότι βρισκόμαστε ακόμη μακριά από την επίτευξη των τριών βασικών στόχων της Βαρκελώνης (καθορισμός κοινού χώρου ειρήνης και σταθερότητας, διαμόρφωση ζώνης ευημερίας για όλους μέσω της δημιουργίας οικονομικής εταιρικής σχέσης και της συγκρότησης ΖΕΣ, και συνεργασία στον κοινωνικό, πολιτιστικό και ανθρώπινο τομέα για την ενθάρρυνση του διαλόγου των πολιτισμών στην περιοχή)·

2. υπενθυμίζει ότι οι τρεις αυτοί πυλώνες πρέπει απαραιτήτως να προοδεύουν ταυτόχρονα, προκειμένου να εξασφαλιστεί η επιτυχία της διαδικασίας της ευρωμεσογειακής ολοκλήρωσης, καθώς και η μείωση του αναπτυξιακού χάσματος μεταξύ των δύο ακτών της Μεσογείου·

3. υπογραμμίζει το γεγονός ότι η ενίσχυση της διαδικασίας της Βαρκελώνης συμβάλλει στη διάδοση των ευρωπαϊκών αξιών και του ευρωπαϊκού οικονομικού και κοινωνικού προτύπου· υπενθυμίζει την αρχαιότητα και το βαθμό θεσμικής πλαισίωσης αυτής της διαδικασίας σε σχέση με άλλες, πιο πρόσφατες, περιφερειακές πρωτοβουλίες· υπογραμμίζει ότι η εν λόγω πρωτοβουλία αποτελεί παράγοντα σταθερότητας και προαγωγής του διαλόγου·

4. υπογραμμίζει ότι για την επιτυχία της διαδικασίας της Βαρκελώνης και ιδίως της ΖΕΣ απαιτείται η αδιάλειπτη και συγκλίνουσα βούληση όλων των εταίρων και η μεγαλύτερη συμμετοχή της κοινωνίας των πολιτών και των πληθυσμών των δύο ακτών της Μεσογείου·

5. υπογραμμίζει ότι χρειάζεται σαφέστερος καθορισμός των στόχων της ΕΠΓ, η οποία, χωρίς να παραβλέπει τις χώρες της ανατολικής Ευρώπης, δεν πρέπει να αποδυναμώνει τη διαδικασία της Βαρκελώνης, ούτε να προωθεί τις διμερείς προσεγγίσεις εις βάρος της περιφερειακής πολυμερούς προσέγγισης· θεωρεί ότι η αποδοτικότερη χρήση του Μηχανισμού Γειτονίας υπέρ περιφερειακών έργων θα επέτρεπε τη βελτίωση της κατάστασης, με στόχο την προώθηση πραγματικού ολοκληρωμένου περιφερειακού οικονομικού χώρου· φρονεί ότι, παράλληλα με την προαγωγή της ενισχυμένης συνεργασίας με τους εταίρους που έχουν σημειώσει τις μεγαλύτερες προόδους και λαμβανομένων υπόψη των πολιτικών, πολιτισμικών, θρησκευτικών και κοινωνικών ιδιαιτεροτήτων τους, οι ΧΝΑΜ πρέπει να εξακολουθήσουν να θεωρούνται ξεχωριστή οντότητα·

6. θεωρεί ότι θα πρέπει να συνεχιστεί η επίδειξη καλής θελήσεως, αλλά, ενόψει των πολλαπλών καθυστερήσεων και των δυσκολιών που ανέκυψαν, θα πρέπει ίσως να αναθεωρηθεί η προθεσμία του έτους 2010 για τη δημιουργία της ΖΕΣ, ώστε να ληφθούν υπόψη οι πολυάριθμες διαρθρωτικές μεταλλαγές που έχουν συντελεστεί στην παγκόσμια οικονομία από το 1995, καθώς και η ανάγκη πιο συνετής προσέγγισης των ελευθέρων συναλλαγών μεταξύ άνισων εταίρων· καλεί την Επιτροπή, τα κράτη μέλη της ΕΕ και τις ΧΝΑΜ να δρομολογήσουν εκ νέου τη διαδικασία της Βαρκελώνης, δίνοντας προτεραιότητα στη δημιουργία πραγματικού ευρωμεσογειακού κοινωνικοοικονομικού χώρου, που θα εντάσσει και τα κοινωνικά και περιβαλλοντικά ζητήματα στο οικονομικό σκέλος της εταιρικής σχέσης·

7. καλεί τις ΧΝΑΜ να μην χάσουν την ευκαιρία αυτή για βι·ωσιμη οικονομική ανάπτυξη, η οποία θα τους δώσει τη δυνατότητα να ανταποκριθούν καλύτερα στις αυξανόμενες ανάγκες των πολιτών τους και στην ανάγκη αποτελεσματικής αντιμετώπισης των προκλήσεων που θέτει η παγκοσμιοποίηση·

8. εκφράζει τη δυσαρέσκειά του για το γεγονός ότι η τεχνική και χρηματοδοτική βοήθεια που προσφέρει η ΕΕ, παρότι δεν είναι αμελητέα, δεν έχει ανταποκριθεί στο ύψος των στόχων και των φιλοδοξιών της Βαρκελώνης, ιδίως όσον αφορά τα κοινωνικοπολιτιστικά κεφάλαια της Δήλωσης της Βαρκελώνης και τη στήριξη των τοπικών οικονομιών·

9. φρονεί ότι η ΖΕΣ δεν θα μπορέσει να αποτελέσει πραγματική ευκαιρία ανάπτυξης για τις ΧΝΑΜ εάν δεν υλοποιηθεί κατά τρόπο συντονισμένο και σταδιακό μέσα σε ορθολογικό και προβλέψιμο πλαίσιο εταιρικής σχέσης, προσαρμοσμένο στην κοινωνικοοικονομική πραγματικότητα των ΧΝΑΜ, το οποίο θα προωθεί την οικονομική ανάπτυξη και τη βαθύτερη περιφερειακή ολοκλήρωση· υπογραμμίζει με έμφαση τη σημασία που έχει η ενίσχυση της συμμετοχής των χωρών εταίρων και το γεγονός ότι η εταιρική σχέση έχει χαρακτήρα κινήτρου· υπενθυμίζει ότι και οι δύο ακτές της Μεσογείου πρέπει να ενστερνιστούν τους στόχους· υπογραμμίζει την ανάγκη να αναγνωριστεί στις ΧΝΑΜ το δικαίωμα να καθορίζουν οι ίδιες τον ρυθμό της απελευθέρωσης των εμπορικών συναλλαγών τους και τις εθνικές στρατηγικές τους για την οικονομική και κοινωνική ανάπτυξη·

10. θεωρεί ότι η πύκνωση των θεσμικών δεσμών μεταξύ της ΕΕ και των ΧΝΑΜ αποτελεί σημαντικό παράγοντα για την επιτυχία της διαδικασίας της Βαρκελώνης· τάσσεται υπέρ της σημαντικής αύξησης των επισήμων και ανεπισήμων συναντήσεων μεταξύ των κοινοτικών αρχών, των κρατών μελών, των ΧΝΑΜ και των αρμόδιων τοπικών αρχών· επιθυμεί τη συμμετοχή των ΧΝΑΜ, με την ιδιότητα του παρατηρητή, στις εργασίες των ειδικευμένων ευρωπαϊκών οργανισμών και προγραμμάτων που παρουσιάζουν κοινό ενδιαφέρον·

11. υπογραμμίζει τη σπουδαιότητα της περιφερειακής ολοκλήρωσης των ΧΝΑΜ και την ενίσχυση των εμπορικών συναλλαγών Νότου-Νότου· εκφράζει την ικανοποίησή του για την υπογραφή της συμφωνίας ελευθέρων συναλλαγών του Αγκαντίρ, στις 25 Φεβρουαρίου 2004, μεταξύ Μαρόκου, Τυνησίας, Αιγύπτου και Ιορδανίας· θεωρεί ότι η διαδικασία αυτή είναι αναγκαία για τη δημιουργία πραγματικής ΖΕΣ και καλεί τις άλλες χώρες της περιοχής να προσχωρήσουν σ' αυτήν θεωρεί, ωστόσο, αναγκαία την εμβάθυνση της διαδικασίας της οικονομικής ολοκλήρωσης και την άμεση άρση των εμποδίων που παρακωλύουν τις εμπορικές ανταλλαγές μεταξύ των χωρών αυτών·

12. καλεί την Ευρωπαϊκή Ένωση να αυξήσει τις πιστώσεις της τεχνικής και χρηματοδοτικής βοήθειας που διατίθενται στις ΧΝΑΜ, σύμφωνα με τους μεγαλόπνοους στόχους της Βαρκελώνης και σε συνάρτηση με τις πραγματικές προόδους που σημειώνονται στις χώρες αυτές όσον αφορά τον σεβασμό των ανθρωπίνων δικαιωμάτων, την προστασία των εργαζομένων, την προστασία του περιβάλλοντος, την περιφερειακή ολοκλήρωση και τη βελτίωση της ποιότητας των τοπικών δημόσιων υπηρεσιών και των εκπαιδευτικών και πολιτιστικών υπηρεσιών·

13. υπενθυμίζει ότι η δημιουργία οικονομικής και εμπορικής ζώνης ελευθέρων συναλλαγών στη Μεσόγειο είναι αναπόσπαστο μέρος της πολιτικής προσπάθειας για τη βιώσιμη διασφάλιση της ειρήνης, του εκδημοκρατισμού, του σεβασμού των ανθρωπίνων δικαιωμάτων, την ισότητα των φύλων και την προώθηση του διαπολιτισμικού και του διαθρησκευτικού διαλόγου, καθώς και σταθερή προσπάθεια ώστε ο πολιτικός διάλογος και η εμπιστοσύνη μεταξύ των εταίρων νε μπορέσουν να συμβάλουν πραγματικά στην εγκαθίδρυση της δημοκρατίας στην περιοχή·

Εμπορική και τελωνειακή πολιτική

14. υπογραμμίζει ότι οι τελωνειακοί δασμοί εξακολουθούν να αποτελούν σημαντικό μέρος των δημοσιονομικών εσόδων των ΧΝΑΜ· θεωρεί, για τον λόγο αυτόν, αναγκαίο να ληφθούν υπόψη στο χρονοδιάγραμμα κάθε μεταγενέστερης μείωσης των δασμών οι οικονομικές πρόοδοι που σημειώνουν οι ΧΝΑΜ και ο χρόνος που απαιτείται για την υλοποίηση δίκαιων φορολογικών μεταρρυθμίσεων με σκοπό την εξισορρόπηση της μείωσης των εσόδων από τους δασμούς·

15. θεωρεί ότι θα πρέπει εκ παραλλήλου να αντιμετωπισθούν με αποτελεσματικότητα οι μη δασμολογικοί φραγμοί στο εμπόριο, υπογραμμίζοντας τη σημασία που ενέχει η χορήγηση επαρκούς τεχνικής βοήθειας·

16. καλεί την Επιτροπή να λάβει υπόψη την ενδεχόμενη κατάργηση των δασμολογικών προτιμήσεων που απολαύουν οι ΧΝΑΜ, λόγω της υπογραφής συμφωνιών ελευθέρων συναλλαγών μεταξύ ΕΕ και ορισμένων τρίτων χωρών, της βελτίωσης του συστήματος των γενικευμένων προτιμήσεων (ΣΓΠ) υπέρ των αναπτυσσόμενων χωρών και την καθιέρωση του συστήματος σώρευσης προέλευσης για ορισμένες χώρες της Ασίας, ιδιαίτερα ανταγωνιστικές για τη βιομηχανία των ΧΝΑΜ·

17. ζητεί από την Επιτροπή να θεσπίσει διαδικασία αποζημίωσης, εντός της διαδικασίας της Βαρκελώνης και τηρουμένων των κανόνων του ΠΟΕ, με στόχο τον περιορισμό του αρνητικού αντικτύπου που θα μπορούσε να έχει η κατάργηση των δασμών στις ΧΝΑΜ και, μελλοντικά, στη δημιουργία της ΖΕΣ·

18. εκφράζει την ικανοποίησή του για την πρόοδο που έχει σημειωθεί όσον αφορά τη "διευκόλυνση του εμπορίου", ιδίως στον τελωνειακό τομέα με την εναρμόνιση και την απλούστευση των τελωνειακών διαδικασιών, την αυτοματοποίηση και την επίσπευση των διαδικασιών, την ενίσχυση της διαφάνειας, τη χρήση ηλεκτρονικών συστημάτων πληροφόρησης και πληρωμής και την κατάργηση ορισμένων μη δασμολογικών φραγμών που σήμερα τείνουν να υποσκελίσουν τους παραδοσιακούς δασμολογικούς φραγμούς, ιδίως στον τομέα της τυποποίησης και της πιστοποίησης·

19. επιβεβαιώνει ότι, λαμβανομένου υπόψη του εντεινόμενου διεθνούς ανταγωνισμού, πρέπει να ενισχυθεί η πολιτική βούληση για την κατάρτιση ουσιαστικότερου οικονομικού και κοινωνικού προγράμματος δράσης, που θα ενισχύει την ανταγωνιστικότητα της οικονομίας βάσει της τεχνογνωσίας, θα τονώνει την οικονομική ανάπτυξη, την κατάρτιση, την καινοτομία και την έρευνα, θα δημιουργεί νέες θέσεις εργασίας και θα προωθεί την ευημερία στο πλαίσιο της από κοινού ανάπτυξης·

20. καλεί τις ΧΝΑΜ να εφαρμόσουν σύστημα εντατικότερης συνεργασίας και αδελφοποιήσεων, προκειμένου να συνδράμουν στη μεταρρύθμιση του διοικητικού και επιχειρηματικού περιβάλλοντος με βάση τη χρηστή διακυβέρνηση·

21. τονίζει την ανάγκη να ενταθούν και να γίνουν περισσότερο αυστηροί οι τελωνειακοί έλεγχοι προκειμένου να παταχθεί το φαινόμενο της λαθρεμπορίας, παραποίησης, πειρατείας αγαθών, πρακτικές οι οποίες, πέραν της απώλειας οικονομικών προσόδων που συνεπάγονται, εγκυμονούν σοβαρούς κινδύνους για τη δημόσια υγεία των κατοίκων της περιοχής·

Αξιολόγηση των επιπτώσεων της Ευρωμεσογειακής ΖΕΣ στην αειφορία

22. εκφράζει την ικανοποίησή του για τη δημοσίευση της δεύτερης φάσης της προαναφερθείσας αξιολόγησης των επιπτώσεων της ΖΕΣ στην αειφορία, που συνέταξε το Πανεπιστήμιο του Μάντσεστερ· εκφράζει τη σοβαρή ανησυχία του για τα συμπεράσματα της μελέτης αυτής, που προβλέπουν ότι η δημιουργία ΖΕΣ θα είχε αρνητικές κοινωνικές και περιβαλλοντικές επιπτώσεις σε βραχυπρόθεσμο και μεσοπρόθεσμο επίπεδο· καλεί μετ' επιτάσεως την Επιτροπή να περιλάβει τις συστάσεις της έκθεσης αυτής στις μελλοντικές συζητήσεις για τη λειτουργία της ΖΕΣ, αλλά και να ανακατευθύνει τις διαπραγματεύσεις στην κοινωνική συνοχή και στην αειφόρο ανάπτυξη, όπως προτείνει η εν λόγω μελέτη·

23. υπογραμμίζει εξάλλου τη σημασία της ολοκλήρωσης συστήματος καθοδήγησης της εταιρικής σχέσης για την αξιολόγηση των δράσεων που υλοποιούνται σε σχέση με τους επιδιωκόμενους στόχους· η καθοδήγηση αυτή θα μπορούσε να λάβει τη μορφή της δημιουργίας εργαλείου ανάλυσης και αξιολόγησης για τη Μεσόγειο·

24. ζητεί επισταμένως από όλους τους συμμετέχοντες στην ευρωμεσογειακή εταιρική σχέση να συζητήσουν σε υπουργικό επίπεδο τα αποτελέσματα της προαναφερθείσας μελέτης των επιπτώσεων της ΖΕΣ στην αειφορία και να προσδιορίσουν τις ενδεχόμενες συνέπειες για τις εν εξελίξει διαπραγματεύσεις σχετικά με τη ΖΕΣ·

Χρηματοδοτική και τεχνική βοήθεια

MEDA και ENPI

25. εκφράζει τη δυσαρέσκειά του για το γεγονός ότι η ΕΕ δεν μπόρεσε να διαθέσει πόρους που να ανταποκρίνονται στο βεληνεκές των στόχων της διαδικασίας της Βαρκελώνης, γεγονός που αποτελεί μία από τις αιτίες των καθυστερήσεων που έχουν συσσωρευτεί όσον αφορά τη δημιουργία της ΖΕΣ·

26. διαπιστώνει τα καλά αποτελέσματα του προγράμματος MEDA II για την περίοδο 2004-2006 σε σχέση με το MEDA I, ιδίως όσον αφορά την αυξημένη ικανότητα απορρόφησης που έχουν επιδείξει οι δικαιούχες χώρες και την ευελιξία όσον αφορά τον προγραμματισμό και την εφαρμογή των σχεδίων MEDA από το 2000·

27. χαιρετίζει με ενδιαφέρον τη δημιουργία του ENPI, του νέου μηχανισμού για την κάλυψη των χρηματοδοτικών πτυχών της ΕΠΓ, καθώς και την πρόταση της Επιτροπής για αύξηση της χρηματοδότησης σε 14930000000 ευρώ για την καλύτερη κάλυψη των αναγκών των επιλεξίμων χωρών, υπό την προϋπόθεση ότι θα καταστεί πραγματικός μηχανισμός σύγκλισης και θα περιλαμβάνει ενισχύσεις για την αντιστάθμιση των απωλειών τελωνειακών εσόδων που υφίστανται οι μεσογειακοί εταίροι καθώς και του λοιπού κόστους που σχετίζεται με την απελευθέρωση των αγορών·

28. θεωρεί ανεπαρκή την πίστωση των 11181000000 ευρώ που αποφασίστηκε από το Συμβούλιο στις 17 Οκτωβρίου 2006· απαιτεί να διατεθούν, κατά την ενδιάμεση αναθεώρηση του δημοσιονομικού πλαισίου το 2008-2009, μεγαλύτερα ποσά, προκειμένου να επιτραπεί στη διαδικασία ολοκλήρωσης να επιτύχει τους στόχους·

29. ελπίζει ότι το χρηματοδοτικό αυτό όργανο θα καταστεί πιο αποδοτικό δίνοντας μεγαλύτερη έμφαση σε καταλληλότερο προγραμματισμό με σαφείς στόχους και στη συμμετοχή ("ενστερνισμό") των εταίρων και της κοινωνίας των πολιτών σε όλα τα στάδια του κύκλου διαχείρισης των έργων· καλεί τις κυβερνήσεις των ΧΝΑΜ να εφαρμόσουν κάθε δράση που θα καθιστά δυνατή την καλύτερη χρήση των κοινοτικών πόρων, ιδίως εκείνων που προορίζονται για την έρευνα, την επαγγελματική κατάρτιση, την ενίσχυση των υποδομών και των τοπικών δημόσιων υπηρεσιών και την αναδιοργάνωση του βιομηχανικού και γεωργικού παραγωγικού συστήματος· καλεί την Επιτροπή και τα κράτη μέλη να φροντίσουν για την τήρηση της ισορροπίας μεταξύ των γειτόνων στην Ανατολή και των γειτόνων στον Νότο και να δώσει προτεραιότητα στις χρηματοδοτήσεις περιφερειακής φύσεως, κυρίως μεταξύ Νότου-Νότου·

30. επαναλαμβάνει μεέμφαση ότι, για τη δημιουργία της ΖΕΣ και γενικότερα για την επιτυχία της διαδικασίας της Βαρκελώνης, η ΕΠΓ δεν θα πρέπει να διαψεύσει τις δικαιολογημένες προσδοκίες των ΧΝΑΜ, ιδίως όσον αφορά τη γεωγραφική κατανομή της ευρωπαϊκής χρηματοδοτικής βοήθειας και των όρων χορήγησής της·

FEMIP

31. εκφράζει την ικανοποίησή του για τα καλά αποτελέσματα που έχει επιτύχει το FEMIP από τη στιγμή της δημιουργίας του και θεωρεί απαραίτητη την ενίσχυσή του για την επιτυχία της διαδικασίας της Βαρκελώνης· ελπίζει ότι το FEMIP θα μετατραπεί σε πραγματική ευρωμεσογειακή τράπεζα επενδύσεων και ανάπτυξης·

32. επισημαίνει ότι οι δραστηριότητες του προγράμματος MEDA και FEMIP είναι σε μεγάλο βαθμό συμπληρωματικές· καλεί την Επιτροπή και την ΕΤΕ π να θεσπίσουν ενισχυμένη διαδικασία συνεργασίας και συντονισμού, που θα ενισχύει την αποτελεσματικότητα της κοινοτικής δράσης σε στρατηγικό επίπεδο καθώς και σε σχέση με τη διαχείριση συγκεκριμένων έργων·

33. φρονεί ότι, εν αναμονή της εξεύρεσης συναίνεσης μεταξύ των κρατών μελών της Ευρωπαϊκής Ένωσης, το σχέδιο για τη συγκρότηση ευρωμεσογειακής τράπεζας επενδύσεων και ανάπτυξης μπορεί να ξεκινήσει ήδη και ότι πρέπει να συμμετάσχουν σε αυτό, σε πρώτη φάση, οι ενδιαφερόμενες χώρες, τόσο οι ευρωπαϊκές όσο και οι χώρες της νότιας ακτής της Μεσογείου·

Άμεσες ξένες επενδύσεις (ΑΞΕ)

34. παρατηρεί ότι η περιορισμένη χρηματοπιστωτική ελκυστικότητα περιορίζει σημαντικά την πρόσβαση των ΑΞΕ στις ΧΝΑΜ με αρνητικές επιπτώσεις στην οικονομική ανάπτυξη της περιοχής·

35. υπενθυμίζει ότι οι επενδύσεις [15] έχουν πολύ σημαντικό αντίκτυπο όσον αφορά τις υπεργολαβίες, τη διάδοση της τεχνογνωσίας, την εκπλήρωση των αναγκών κατάρτισης σε μια ανεπαρκώς εκβιομηχανισμένη συνολικά περιοχή, καθώς και όσον αφορά τη δημιουργία θέσεων εργασίας·

36. θεωρεί ότι οι χώρες αυτές πρέπει να ακολουθήσουν εμπορική πολιτική που θα ενθαρρύνει τη χρήση των εγχώριων ιδιωτικών επενδύσεων, ιδίως με τον εκσυγχρονισμό των χρηματοπιστωτικών και τραπεζικών συστημάτων και τη διευκόλυνση της πρόσβασης όσο το δυνατόν μεγαλύτερου αριθμού πολιτών στις πιστώσεις·

37. επισημαίνει τη σημασία του διαλόγου μεταξύ των επιχειρήσεων των δύο ακτών της Μεσογείου για την ενίσχυση των ανταλλαγών και των επενδύσεων·

Κανόνες προέλευσης και σώρευση προέλευσης

38. εκφράζει την ικανοποίησή του για την επέκταση του πανευρωπαϊκού συστήματος σώρευσης προέλευσης σε όλες τις ΧΝΑΜ· θεωρεί ότι το σύστημα αυτό μπορεί να προσφέρει στις ΧΝΑΜ πρόσβαση στον εκτεταμένο οικονομικό χώρο που καλύπτει την ευρωμεσογειακή περιοχή αλλά και τις χώρες της ΕΖΕΣ και της ΧΚΑΕ· ζητεί να ικανοποιηθεί πλήρως η έκκληση της Παλαιστινιακής Αρχής να είναι αναγνωρίσιμα τα προϊόντα που παράγονται στα Κατεχόμενα Εδάφη στο πλαίσιο των κανόνων προέλευσης·

39. καλεί, για τον λόγο αυτό, τις ΧΝΑΜ να εγκρίνουν όσο το δυνατόν συντομότερα τα πανευρωμεσογειακά πρωτόκολλα για τους κανόνες προέλευσης στο πλαίσιο των αντιστοίχων συμφωνιών με την ΕΕ και τους λοιπούς πανευρωμεσογειακούς εταίρους, με στόχο την πλήρη εφαρμογή της πανευρωπαϊκής σώρευσης μέσω της εφαρμογής της στο σύνολο της ζώνης·

40. καλεί τις ΧΝΑΜ να εφαρμόσουν με γοργούς ρυθμούς προγράμματα κατάρτισης, πληροφόρησης και ευαισθητοποίησης σχετικά με τους κανόνες καταγωγής και να διασφαλίσουν, με τη βοήθεια της Ευρωπαϊκής Επιτροπής, την επαρκή κατάρτιση των οικονομικών παραγόντων και των τελωνειακών υπαλλήλων·

41. καλεί την Επιτροπή, ακολουθώντας τα κριτήρια που προβλέπονται στην ανακοίνωσή της με τίτλο "Οι κανόνες καταγωγής στις προτιμησιακές εμπορικές ρυθμίσεις — Προσανατολισμοί για το μέλλον" (COM(2005)0100), και λαμβάνοντας υπόψη τις δύο μελέτες που εκπονήθηκαν για λογαριασμό της ΓΔ "Εμπόριο" και της ΓΔ "Ανάπτυξη" μετά την έκδοση του Πράσινου Βιβλίου του 2005, να εξετάσει λεπτομερώς τη μεταρρύθμισή τους (απλούστευση και αυξημένη ελαστικότητα), καθώς και την ανάγκη άσκησης αποτελεσματικότερου ελέγχου της εφαρμογής τους, προκειμένου να αποφεύγεται η παράκαμψη των προτιμήσεων· ελπίζει, προπαντός, η νέα ρύθμιση να διασφαλίζει την τήρηση των κανόνων αυτών καθώς και την εκπλήρωση των δεσμεύσεων έναντι της ευρωμεσογειακής ζώνης·

Γεωργία

42. υπογραμμίζει ότι το άνοιγμα των γεωργικών αγορών πρέπει να ορισθεί από κοινού και να υλοποιηθεί σταδιακά και ασύμμετρα, καθώς και να περιλαμβάνει τη δυνατότητα επιλεκτικής παραχώρησης παρεκκλίσεων και χρονοδιαγραμμάτων λαμβάνοντας συγχρόνως τις κοινές προοπτικές του τομέα τόσο για την ΕΕ όσο και για τις ΧΝΑΜ, αλλά και τις διαφορές και τα ιδιαίτερα χαρακτηριστικά του κλάδου της γεωργίας στις διάφορες χώρες· υπογραμμίζει, επίσης, την οικονομική και κοινωνική σημασία του τομέα αυτού για τις ΧΝΑΜ και την ανάγκη να αποφευχθεί η βύθιση των πληθυσμών της υπαίθρου στη φτώχεια, η οποία αποτελεί παράγοντα απερήμωσης της υπαίθρου και συγκέντρωσης των πληθυσμών στα αστικά κέντρα, όπου παρατηρείται ήδη υπερπληθυσμός, κυρίως δε στις παράκτιες πόλεις·

43. καλεί την Επιτροπή και τις κυβερνήσεις των ΧΝΑΜ να δώσουν προτεραιότητα σε όλες τις πρωτοβουλίες που έχουν στόχο τον εκσυγχρονισμό του μεσογειακού πρωτογενούς τομέα καθώς και την αειφόρο ανάπτυξή του, με στόχο τη βελτίωση των συνθηκών διαβίωσης και τη δημιουργία νέων γεωργικών και μη γεωργικών θέσεων εργασίας στην ύπαιθρο·

44. ζητεί την εφαρμογή ολοκληρωμένου συστήματος τεχνικής βοήθειας και κατάρτισης των ανθρωπίνων πόρων· υπογραμμίζει ότι οι δράσεις της ΕΕ όσον αφορά τη γεωργία στην περιοχή πρέπει να συμβάλλουν στον καθορισμό βιώσιμης πολιτικής για τα ύδατα, στην προστασία του περιβάλλοντος και της βιοποικιλότητας, στην προφύλαξη των εδαφών και της γονιμότητας τους, στη διασφάλιση της επισιτιστικής κυριαρχίας και στην αξιοποίηση των χαρακτηριστικών προϊόντων της περιοχής· επαναλαμβάνει τη στήριξή του στις πολιτικές που εφαρμόζονται από τις ΧΝΑΜ για τη διαφοροποίηση της γεωργικής τους παραγωγής·

45. θεωρεί ότι η προώθηση των τοπικά προσαρμοσμένων καλλιεργειών κυρίως σε μικρή κλίμακα, που συμβάλλει στη βελτίωση του περιβάλλοντος και επομένως της οικονομικής και υγειονομικής κατάστασης του αγροτικού πληθυσμού, δεν μπορεί να επιτευχθεί μέσω της απλής ελευθέρωσης της πρόσβασης στην αγορά για τα γεωργικά προϊόντα·

46. φρονεί, κατά συνέπεια, ότι κάθε άνοιγμα των αγορών μεταξύ της Ευρωπαϊκής Ένωσης και των ΧΝΑΜ πρέπει να πραγματοποιηθεί προοδευτικά, με ποιοτικό προσανατολισμό και με φειδώ, λαμβάνοντας υπόψη τις γεωργικές διαρθρώσεις, τις γεωργικές πολιτικές και μεταρρυθμίσεις που πραγματοποιήθηκαν και από τις δυο πλευρές της Μεσογείου· εμμένει εξάλλου στο γεγονός ότι οι διαπραγματεύσεις σχετικά με την πρόσβαση στις αγορές δεν πρέπει σε καμία περίπτωση να διεξαχθούν συνολικά αλλά κατά περίπτωση, προϊόν προς προϊόν, και επισημαίνει την ανάγκη προστασίας στην περίπτωση των "ευαίσθητων" προϊόντων, τα οποία θα πρέπει να αποκλεισθούν από οιανδήποτε πλήρη ελευθέρωση προκειμένου να προστατευθούν οι τοπικοί παραγωγοί από μη αναστρέψιμες ζημίες·

47. υπενθυμίζει ότι πολλές μεσογειακές χώρες έχουν εκφράσει την επιθυμία να διατηρήσουν τις εμπορικές προτιμήσεις τους έναντι της κοινοτικής αγοράς· φρονεί ότι η διατήρηση αυτού του προτιμησιακού και ασύμμετρου συστήματος δεν είναι συμβατή με τη γενικευμένη ελευθέρωση του γεωργικού τομέα· υπογραμμίζει εξάλλου το αμοιβαίο συμφέρον του συνόλου των χωρών της λεκάνης της Μεσογείου να διατηρήσουν ορισμένα εργαλεία διαχείρισης της προσφοράς στις αντίστοιχες αγορές τους·

48. καλεί το σύνολο των κοινωνικών και επαγγελματικών παραγόντων του ευρωμεσογειακού γεωργικού τομέα να διευκολύνει τις συνεργασίες στους συμπληρωματικούς τομείς, προωθώντας τη συμπληρωματικότητα των προϊόντων τόσο μεταξύ των βόρειων και των νότιων ακτών της Μεσογείου και μεταξύ των ίδιων των χωρών της νότιας και της ανατολικής Μεσογείου, συμπεριλαμβάνοντας στα μέτρα και τη δημιουργία κοινοπραξιών· υπογραμμίζει, χάριν παραδείγματος, την περίπτωση του αμπελοοινικού τομέα ή του τομέα των οπωροκηπευτικών, οι παραγωγές των οποίων και από τις δυο πλευρές της Μεσογείου μπορούν να συμβάλουν στην οικοδόμηση πληρέστερης και ελκυστικής για τους καταναλωτές εμπορικής προσφοράς·

49. εμμένει, στο ίδιο πνεύμα, στο ενδιαφέρον που παρουσιάζει η από κοινού χάραξη κοινής ευρωμεσογειακής πολιτικής σήμανσης με βάση τις ελεγχόμενες ονομασίες προέλευσης, πολιτικής που θα πρέπει να είναι επαρκώς συμβατή με τους υφιστάμενους κανόνες της ΕΕ που βασίζονται στις ελεγχόμενες ονομασίες προέλευσης και την οργανική πιστοποίηση, την ιχνηλασιμότητα και τη διαφάνειατων μεθόδων παραγωγής·

50. εκφράζει την πεποίθηση ότι, στις ΧΝΑΜ, από την ελευθέρωση των αγορών θα επωφελούντο πρωτίστως οι μεγάλες εκμεταλλεύσεις που χρησιμοποιούν εκμηχανισμένες μεθόδους και οι οποίες ήδη ωφελούνται πλήρως από το σύστημα των ταμείων συμψηφισμού· καλεί τους θεσμικούς παράγοντες της ευρωμεσογειακής εταιρικής σχέσης να βελτιώσουν την πρόσβαση σε δάνεια για μικροπαραγωγούς και να θέσουν σε εφαρμογή σύστημα στάθμισης των ενισχύσεων προς τους μικρούς κατόχους εκμεταλλεύσεων οι οποίοι αντιπροσωπεύουν τη συντριπτική πλειοψηφία του γεωργικού πληθυσμού αυτών των χωρών και θα αποτελέσουν τα πρώτα θύματα του ανταγωνισμού με την Ευρωπαϊκή Ένωση και, μακροπρόθεσμα, να αντικαταστήσουν το παλαιό σύστημα αντισταθμιστικών παροχών και ενισχύσεων μέσω ενός νέου συστήματος στήριξης των επενδύσεων για τη βιώσιμη γεωργία και τις μικρής κλίμακας βιομηχανίες επεξεργασίας τροφίμων, προκειμένου να ενισχυθεί η ανταγωνιστικότητα των αγροτικών οικονομιών μέσω της διαφοροποίησης, της εμπορίας σε τοπικό επίπεδο και της παραγωγής συγκεκριμένης ποιότητας·

51. ζητεί να μελετηθεί η εφαρμογή πραγματικής ολοκληρωμένης γεωργικής πολιτικής μεταξύ των δύο ακτών της Μεσογείου, δίνοντας προτεραιότητα στη μεγαλύτερη επισιτιστική ασφάλεια των ΧΝΑΜ έναντι των εμπορικών σκοπιμοτήτων, και ο συντονισμός της διαχείρισης της αλιείας και των υδάτων·

Τεχνικά πρότυπα και κανονισμοί, πνευματική ιδιοκτησία, ανταγωνισμός

52. εκτιμά ότι η εναρμόνιση του ρυθμιστικού πλαισίου μεταξύ της ΕΕ και των ΧΝΑΜ θα επέτρεπε την επέκταση και την εμπέδωση των συναλλαγών επί σαφούς βάσεως, προωθώντας κυρίως τη μεγαλύτερη διαφάνεια και τον θεμιτότερο ανταγωνισμό· φρονεί ότι η εναρμόνιση, ή τουλάχιστον η βελτίωση της συνεκτικότητας, στον τομέα των προτύπων μπορεί επίσης να ευνοήσει την ανάπτυξη του εμπορίου Νότου-Νότου·

53. υπογραμμίζει τη σημασία της παροχής κατάλληλων οικονομικών κινήτρων και τεχνικής βοήθειας στις ΜΜΕ που αντιμετωπίζουν δυσκολίες στην εσωτερίκευση του κόστους της εναρμόνισης των κανόνων που προτείνονται στις συμφωνίες σύνδεσης·

54. καλεί τις ΧΝΑΜ να θεσπίσουν και να εφαρμόσουν νομοθεσία για τα δικαιώματα πνευματικής ιδιοκτησίας, που θα είναι σύμφωνη με τους διεθνείς κανόνες, θα ενθαρρύνει την καινοτομία και τη δημιουργία και θα είναι αρκετά ευέλικτη, ώστε να ανταποκρίνεται στις ανάγκες και στις ιδιαιτερότητες των χωρών τους· ζητεί από την Επιτροπή, όσον αφορά τη νομοθεσία για τα δικαιώματα πνευματικής ιδιοκτησίας, να μην ζητήσει από τις ΧΝΑΜ να προχωρήσουν πέραν των δεσμεύσεων που προβλέπουν τα υφιστάμενα TRIPS·

Υπηρεσίες

55. φρονεί ότι κάθε απελευθέρωση των υπηρεσιών στο πλαίσιο της δημιουργίας της ΖΕΣ μπορεί να πραγματοποιηθεί μόνο σε συντονισμένη βάση με τις ΧΝΑΜ, αναγνωρίζοντάς τους το δικαίωμα να εφαρμόζουν οι ίδιες σταδιακά και ελεγχόμενα την απελευθέρωση των ευαίσθητων και ευάλωτων τομέων της οικονομίας τους·

56. θεωρεί τον τομέα των υπηρεσιών απαραίτητο για την επιτυχία της ευρωμεσογειακής ζώνης ελευθέρων συναλλαγών· υπενθυμίζει ότι ο τομέας των υπηρεσιών έχει κεφαλαιώδη σημασία για τις οικονομίες των ΧΝΑΜ και ότι αντιπροσωπεύει περίπου το 50 % του ΑΕγχΠ της Αιγύπτου, του Μαρόκου και της Συρίας, το 60 % του ΑΕγχΠ της Τυνησίας και περισσότερο από το 70 % του ΑΕγχΠ της Ιορδανίας και του Λιβάνου·

57. υπογραμμίζει συγχρόνως ότι η σταδιακή ελευθέρωση των υπηρεσιών, τομέας ιδιαίτερης σημασίας και για την οικονομία των ΧΝΑΜ, θα αποβεί επωφελής για την οικονομική τους ανάπτυξη συμβάλλοντας στη βελτίωση των υποδομών, στη μεταφορά της τεχνολογίας και τεχνογνωσίας και στην αναβάθμιση των υπηρεσιών που παρέχονται στους πολίτες τους· φρονεί συνεπώς ότι οι διαπραγματεύσεις του τομέα των υπηρεσιών θα πρέπει να συμβαδίζουν με εκείνες για τις εμπορικές συναλλαγές των αγαθών·

58. λαμβάνει δεόντως υπόψη την επίσημη έναρξη των συνομιλιών σχετικά με την απελευθέρωση των εμπορικών συναλλαγών στους τομείς των υπηρεσιών και των επενδύσεων κατά την 5η ευρωμεσογειακή διάσκεψη των υπουργών Εμπορίου τον Μάρτιο του 2006 μεταξύ της ΕE και ορισμένων ΧΝΑΜ·

59. ζητεί από την Επιτροπή να συνεχίσει τις διαπραγματεύσεις που άρχισαν στο Μαρακές και να τις ολοκληρώσει στον τομέα των υπηρεσιών με ορισμένες ΧΝΑΜ, καλύπτοντας το σύνολο των τύπων και των κλάδων, σύμφωνα με ό,τι έχουν δεχτεί στο πλαίσιο της GATS του ΠΟΕ και να ανταποκριθεί στις θετικές προσφορές λαμβάνοντας υπόψη το ενδεχόμενο θέσπισης διατάξεων της ΕΕ σχετικά με ενισχυμένες δυνατότητες όσον αφορά την ελεύθερη κυκλοφορία των εργαζομένων στον τομέα των υπηρεσιών (τύπος IV της GATS)·

60. εκτιμά ότι πρέπει να γίνει διάκριση μεταξύ των εμπορικών και των δημόσιων υπηρεσιών· υπογραμμίζει την ανάγκη διατήρησης των δημοσίων υπηρεσιών εκτός του πλαισίου των διαπραγματεύσεων, ιδίως εκείνων που αφορούν θεμελιώδεις ανάγκες του πληθυσμού και επιτρέπουν την πρόσβαση σε ζωτικά δημόσια αγαθά όπως η υγεία, η παιδεία, το πόσιμο νερό και η ενέργεια, καθώς και εκείνων που διαδραματίζουν κύριο ρόλο στην πολιτισμική ταυτότητα, όπως οι οπτικοακουστικές υπηρεσίες·

Μεταφορές

61. φρονεί ότι η ανάπτυξη ευρωμεσογειακού δικτύου μεταφορών βασισμένου στις σύγχρονες διασυνδέσεις και η κατάρτιση κοινής στρατηγικής για τη βελτίωση της συνεργασίας, του συντονισμού και της ανάπτυξης αποτελούν απαραίτητη προϋπόθεση για την επιτυχία της ΖΕΣ· θεωρεί πως είναι επιτακτική η ανάγκη να αποκτήσουν οι ΧΝΑΜ μεγαλύτερη διαλειτουργικότητα με τα διευρωπαϊκά δίκτυα μεταφορών και να μπορέσουν να συμμετάσχουν στον καθορισμό και στην εφαρμογή των μελλοντικών έργων προτεραιότητας· στο πλαίσιο αυτό, ζητεί να μελετηθούν κατά προτεραιότητα οι δυνατότητες βελτίωσης των θαλάσσιων μεταφορικών οδών και μείωσης του κόστους που σχετίζεται με τις υπηρεσίες θαλάσσιων μεταφορών εμπορευμάτων·

62. ζητεί από την Επιτροπή και τις ΧΝΑΜ να διαθέσουν επαρκείς χρηματοδοτικούς πόρους για τον εκσυγχρονισμό των υποδομών, με ιδιαίτερη έμφαση στην εφοδιαστική, και να προβούν στις απαραίτητες μεταρρυθμίσεις για να καταστεί ο τομέας πιο ανταγωνιστικός και δυναμικός, λαμβανομένης υπόψη της ιδιαίτερης γεωγραφικής θέσης της ζώνης, η οποία αποτελεί το φυσικό σημείο διέλευσης των μεταφορών εμπορευμάτων μεταξύ της Ευρώπης και της Ασίας (ιδίως της Κίνας και της Ινδίας)·

63. καλεί τις ΧΝΑΜ, σε συνεργασία με την Επιτροπή, να καταστήσουν αποδοτικότερο τον τομέα των οδικών μεταφορών και τους λιμένες προκειμένου να περιοριστεί το —ιδιαίτερα υψηλό— κόστος της εφοδιαστικής και της μεταφοράς, που καθιστά λιγότερο ανταγωνιστική την εξαγωγή των βιομηχανικών και γεωργικών προϊόντων της περιοχής· ζητεί να μελετηθούν επίσης οι αερομεταφορές, ιδίως όσον αφορά τις υπηρεσίες αερομεταφοράς εμπορευμάτων·

64. χαιρετίζει με ενδιαφέρον την επικείμενη έγκριση ανακοίνωσης προς το Συμβούλιο σχετικά με την επέκταση των μεγάλων διευρωπαϊκών αξόνων προς τις μεσογειακές χώρες, λαμβανομένης υπόψη της ανάγκης ανάληψης δράσης για την εκ νέου εξισορρόπηση των μεταφορικών ροών υπέρ της περιοχής αυτής·

Ενέργεια

65. υπογραμμίζει ότι η πλειονότητα των κρατών που συμμετέχουν στη διαδικασία της Βαρκελώνης εξαρτώνται, σε ενεργειακό επίπεδο, ολοένα και περισσότερο από εξωτερικές πηγές ενέργειας, κυρίως όσον αφορά το πετρέλαιο και το φυσικό αέριο, και ότι η αύξηση της ζήτησης αυτής θα ασκήσει πρόσθετη πίεση στους υφιστάμενους διαύλους εφοδιασμού· εκτιμά, επίσης, ότι θα πρέπει να αναπτυχθεί αποδοτική συνεργασία μεταξύ των μεσογειακών χωρών στον τομέα του ενεργειακού εφοδιασμού·

66. ζητεί να δοθεί κεντρικός ρόλος στη δημιουργία πραγματικής ευρωμεσογειακής αγοράς ενέργειας· θεωρεί, υπό το πρίσμα της πρόσφατης ανόδου των τιμών του πετρελαίου και του φυσικού αερίου, ότι είναι επιτακτική η ανάγκη, τόσο για την ΕΕ όσο και για τις ΧΝΑΜ που δεν διαθέτουν ενεργειακούς πόρους, να δοθεί νέα ώθηση στον διάλογο με τις χώρες που παράγουν ενέργεια, συντονίζοντας τις προσπάθειές τους και αποφεύγοντας όσο το δυνατόν περισσότερο την προσφυγή σε διμερείς συμφωνίες επιζήμιες για την Ευρωπαϊκή Ένωση και τις ΧΝΑΜ· χαιρετίζει με ενδιαφέρον την πρόθεση που εξέφρασε η Επιτροπή επ' ευκαιρία του φόρουμ για την εξωτερική ενεργειακή πολιτική στις 20 και 21 Νοεμβρίου 2006, να δώσει σημαντική θέση στη βόρεια Αφρική και στη Μέση Ανατολή στο πλαίσιο της εξωτερικής ενεργειακής πολιτικής της και ελπίζει ότι οι δηλώσεις αυτές θα συνοδευτούν από συγκεκριμένες πράξεις·

67. εκφράζει την ικανοποίησή του για την πρακτική εφαρμογή της ενεργειακής συνεργασίας στην περιοχή της Μεσογείου, γνωστής με την ονομασία REMEP (Rome Euro-Mediterranean Energy Platform)· φρονεί ότι η πλατφόρμα αυτή μπορεί να χρησιμεύσει ως σημείο σύγκλισης για την ενίσχυση της συνεργασίας μεταξύ της ΕΕ και των ΧΝΑΜ, διασφαλίζοντας την εφαρμογή σημαντικών περιφερειακών πρωτοβουλιών, καθώς και για άλλες δράσεις κοινού ενδιαφέροντος που θα μπορούσαν να εγκριθούν·

68. εκφράζει την ικανοποίησή του για την έναρξη σημαντικών υποπεριφερειακών έργων, όπως η σταδιακή ενοποίηση της αγοράς ηλεκτρισμού των χωρών του Μαγκρέμπ με εκείνη της ΕΕ, η ενοποίηση των αγορών φυσικού αερίου στην περιοχή του Μασρέκ, καθώς και η κατασκευή του αγωγού φυσικού αερίου Medgaz και του αραβικού αγωγού φυσικού αερίου·

69. καλεί την Επιτροπή, τα κράτη μέλη της ΕΕ καθώς και τις ΧΝΑΜ να διερευνήσουν νέες διμερείς και πολυμερείς μορφές συνεργασίας στον ενεργειακό τομέα, ιδίως όσον αφορά την εφαρμογή δράσεων για τη βελτίωση της ενεργειακής αποδοτικότητας· ζητεί, επίσης, από τις ΧΝΑΜ να εφαρμόσουν πολιτικές υπέρ της ανάπτυξης των ανανεώσιμων πηγών ενέργειας και της προστασίας του περιβάλλοντος (δραστηριότητες διύλισης και κίνδυνοι που συνδέονται με τη μεταφορά υδρογονανθράκων στη Μεσόγειο Θάλασσα)·

70. εκτιμά ότι έχει ζωτική σημασία για την ΕE και τις ΧΝΑΜ που δεν διαθέτουν ενεργειακούς πόρους να εγκαινιάσουν έναν στρατηγικό διάλογο σχετικά με τις δυνατότητες ενθάρρυνσης της παραγωγής ενέργειας από ανανεώσιμες πηγές σε μαζική κλίμακα και εκχώρησης στις ΧΝΑΜ του δικαιώματος να συμμετέχουν στα προγράμματα της ΕE που σχετίζονται με την Ε&Α στον τομέα των ανανεώσιμων πηγών ενέργειας·

71. υπογραμμίζει τον ρόλο που μπορούν να διαδραματίσουν τα βιοκαύσιμα πρώτης γενιάς ως εναλλακτική μορφή ενέργειας, καθώς και την αυξανόμενη εμπορική ανταγωνιστικότητά τους στις αγορές ενέργειας·

Περιβάλλον και αειφόρος ανάπτυξη

72. εκφράζει την ικανοποίησή του για την πρωτοβουλία "Ορίζοντας 2020", που εγκαινιάστηκε στη σύνοδο κορυφής της Βαρκελώνης του 2005 με στόχο τον περιορισμό του επιπέδου της ρύπανσης στην περιοχή, εντοπίζοντας και εξουδετερώνοντας τις πιο σημαντικές πηγές ρύπανσης έως το 2020· υπογραμμίζει ότι η εν λόγω πρωτοβουλία θα μπορούσε να συμπληρώσει και να δώσει νέα ώθηση στη μεσογειακή στρατηγική για την αειφόρο ανάπτυξη, η οποία εγκρίθηκε το 1995·

73. καλεί την Επιτροπή και τις ΧΝΑΜ να επικεντρωθούν στον κύριο περιβαλλοντικό στόχο της καταπολέμησης της ρύπανσης της Μεσογείου (κυρίως μέσω του περιορισμού των βιομηχανικών εκπομπών και των αστικών λυμάτων), αναπτύσσοντας καλύτερη μορφή πολιτικής και χρηματοδοτικής συνεργασίας, με μεγαλύτερη συμμετοχή των περιφερειακών και τοπικών αρχών καθώς και των εκπροσώπων της κοινωνίας των πολιτών και του ιδιωτικού τομέα· καλεί, εξάλλου, την Επιτροπή να διενεργεί τακτικές αξιολογήσεις της σημειούμενης προόδου·

74. καλεί την Επιτροπή να επικεντρώσει την προσοχή της στην πλήρη εφαρμογή από όλες τις μεσογειακές χώρες του πρωτοκόλλου της Βαρκελώνης σε ό,τι αφορά τις χερσαίες πηγές θαλάσσιας ρύπανσης, ιδίως με ενίσχυση της χρηματοδότησης για το πρόγραμμα τεχνικής βοήθειας για την προστασία του περιβάλλοντος στη Μεσόγειο (METAP)·

75. φρονεί ότι η πρωτοβουλία αυτή αξίζει τη μεγαλύτερη δυνατή προβολή και πρέπει να λάβει την πλήρη στήριξη του Ευρωπαϊκού Κοινοβουλίου, λαμβανομένου υπόψη του σημαντικού αντικτύπου της όχι μόνο στην αειφόρο ανάπτυξη της περιοχής (τουρισμός, αλιεία, γεωργία, ύδρευση), αλλά και στην ποιότητα της ζωής των παρακτίων περιοχών·

Βιομηχανία

76. επισημαίνει με ανησυχία ότι οι ΧΝΑΜ έχουν αναπτύξει εξειδικευμένη βιομηχανία προϊόντων χαμηλής τεχνολογίας και χαμηλής προστιθέμενης αξίας που τις καθιστά ευάλωτες έναντι του εξωτερικού ανταγωνισμού· θεωρεί ότι η αύξηση της ανταγωνιστικότητας της βιομηχανίας των ΧΝΑΜ είναι απαραίτητη για την επιτυχία της ΖΕΣ και καλεί τις ΧΝΑΜ να λάβουν άμεσα μέτρα που θα βοηθήσουν τις επιχειρήσεις να ενισχύσουν την ανταγωνιστικότητά τους έναντι των ευρωπαίων και ασιατών παραγωγών·

77. ζητεί να προσαρμοστεί το χρονοδιάγραμμα της απελευθέρωσης του βιομηχανικού τομέα ανάλογα με την εξέλιξη των οικονομικών και κοινωνικών συνθηκών (ιδίως στο επίπεδο της ανεργίας) σε κάθε ΧΝΑΜ καθώς και σε συνάρτηση με τις επιπτώσεις της στο περιβάλλον·

78. καλεί τις ΧΝΑΜ να θεσπίσουν περιφερειακές πολιτικές στον τομέα της βιομηχανίας που θα επιτρέπουν τη δημιουργία περισσότερων οικονομιών κλίμακας και καλύτερη αναπτυξιακή στρατηγική που θα λαμβάνει υπόψη τον ρόλο των πολύ μικρών επιχειρήσεων (ΠΜΕ) και των μικρών και μεσαίων επιχειρήσεων (ΜΜΕ) στην περιοχή· καλεί την Επιτροπή και τις ΧΝΑΜ να προωθήσουν τις ΠΜΕ και τις ΜΜΕ, αναπτύσσοντας αποδοτικές χρηματοπιστωτικές υπηρεσίες, καθώς και την παροχή τεχνικοδιοικητικής βοήθειας, που θα τους επιτρέψει να αυξήσουν την ανταγωνιστικότητά τους·

79. καλεί επίσης την Επιτροπή και τις ΧΝΑΜ να αναλάβουν κοινές δράσεις με στόχο α) την απλούστευση των διοικητικών διαδικασιών, β) την ενίσχυση της αντιπροσωπευτικότητας των ενώσεων επαγγελματιών, εργοδοτών και εργαζομένων, γ) την πρόσβαση στην εμπορική πληροφόρηση, δ) την τεχνική βοήθεια και τις υπηρεσίες στήριξης των επιχειρήσεων και ε) τη συνεχή κατάρτιση·

Κλωστοϋφαντουργικός τομέας

80. εξακολουθεί να ανησυχεί για τις επιπτώσεις που είχε στις επιδόσεις του τομέα της κλωστοϋφαντουργίας και ένδυσης στις ΧΝΑΜ και στην ΕΕ η λήξη της συμφωνίας για τα κλωστοϋφαντουργικά προϊόντα και τα είδη ένδυσης την 1η Ιανουαρίου 2005 και η κατάργηση των ποσοστώσεων· υπενθυμίζει ότι ο τομέας αυτός έχει ζωτική σημασία για την οικονομία πολλών ΧΝΑΜ και για ορισμένες ευρωπαϊκές χώρες· επισημαίνει τη χρησιμότητα της εφαρμογής προγράμματος που θα αποσκοπεί στη βελτίωση της ανταγωνιστικότητας του τομέα, με την υποστήριξη της Ευρωπαϊκής Επιτροπής·

81. θεωρεί ότι οι μεγάλες δυσκολίες που αντιμετωπίζει ο κλωστοϋφαντουργικός τομέας θα μπορούσαν να έχουν αναπόφευκτες αρνητικές επιπτώσεις στην οικονομία των χωρών της ΕΕ και των ΧΝΑΜ και, εμμέσως, στην οικοδόμηση της ΖΕΣ· φρονεί ότι, κατά τον καθορισμό της νέας εμπορικής και επενδυτικής στρατηγικής της ΕΕ έναντι της Κίνας και γενικότερα των ευρωπαϊκών εμπορικών πολιτικών έναντι της Ασίας, πρέπει να λαμβάνονται υπόψη οι ενδεχόμενες επιπτώσεις στις ΧΝΑΜ και στις χώρες της ΕΕ·

82. καλεί την Επιτροπή, σε στενή συνεργασία με τα κράτη μέλη και τον ιδιωτικό τομέα, να εγκαινιάσουν ad hoc προγράμματα αρωγής για τη βελτίωση της ανταγωνιστικότητας της κλωστοϋφαντουργίας των χωρών αυτών και να ενισχύσουν τους παραδοσιακούς δεσμούς της με τους κοινοτικούς παραγωγούς·

83. φρονεί ότι οι σημερινές δυσκολίες θα μπορούσαν να ξεπεραστούν μέσω της αναδιοργάνωσης του κλάδου, ώστε, εκμεταλλευόμενος τη γεωγραφική εγγύτητα με τις ευρωπαϊκές αγορές, να μπορέσει να επικεντρωθεί σε μια παραγωγή μέσης και υψηλής ποιότητας με ταχύτερους χρόνους παράδοσης (και ανασύστασης των αποθεμάτων) και σε πιο ανταγωνιστικές τιμές·

84. στηρίζει την εμπέδωση του ευρωμεσογειακού χώρου παραγωγής, ο οποίος αποτελεί το μοναδικό μέσο που μπορεί να διευκολύνει τον Νότο αλλά και τον Βορρά της Μεσογείου να αντιμετωπίσουν τον ανταγωνισμό από ανταγωνιστικές περιφερειακές ομάδες και να διασφαλίσουν την προστασία της βιομηχανικής παραγωγής και της απασχόλησης· θεωρεί αναγκαία τη διάθεση ειδικών ευρωπαϊκών πιστώσεων για τον προσανατολισμό προγραμμάτων έρευνας, καινοτομίας ή/και συνεργασίας προς την κατεύθυνση αυτή·

85. στηρίζει τη δημιουργία ευρωμεσογειακής εταιρικής σχέσης που θα προωθεί τη συνεργασία και την ανταγωνιστικότητα του τομέα μέσω εθελοντικής πολιτικής για τη στήριξη της κατάρτισης, της έρευνας-ανάπτυξης, της τεχνολογικής καινοτομίας, της διάδοσης των ορθών πρακτικών και των ανταλλαγών πληροφοριών σχετικά με τις αγορές· συνιστά τη συγκρότηση ευρωμεσογειακού δικτύου σχολών, ινστιτούτων κατάρτισης και τεχνικών κέντρων ειδικευμένων στον τομέα της κλωστοϋφαντουργίας και ένδυσης με στόχο την προώθηση της τεχνικής συνεργασίας, της κατάρτισης και κοινών προγραμμάτων έρευνας·

86. επισημαίνει ότι η δυσκολία πρόσβασης στη χρηματοδότηση και η μη προσαρμογή ορισμένων χρηματοδοτικών μέσων συνεχίζουν να αποτελούν σημαντικά εμπόδια για τις ΜΜΕ του κλάδου· καλεί την Επιτροπή να θεσπίσει διατάξεις κατάλληλες για την κάλυψη αυτού του κενού, αλλά και κίνητρα με στόχο τη διατήρηση ενός μέρους της αλυσίδας παραγωγής στις χώρες της ευρωμεσογειακής ζώνης·

Επιστήμη και τεχνολογία

87. εκφράζει την ανησυχία του για τις συσσωρευμένες καθυστερήσεις που καταγράφονται στην πλειονότητα των ΧΝΑΜ στον τομέα της παιδείας και της επιστημονικής έρευνας· επισημαίνει, παρά την αναμφισβήτητη άνοδο του επιπέδου της εκπαίδευσης, έμμονη έλλειψη διασύνδεσης μεταξύ της αγοράς εργασίας και του εκπαιδευτικού συστήματος, γεγονός που έχει σοβαρές επιπτώσεις στην παραγωγικότητα, στα προσόντα του εργατικού δυναμικού και γενικότερα στις προοπτικές ανάπτυξης της περιοχής·

88. καλεί την Επιτροπή και τις ΧΝΑΜ να λάβουν μέτρα για τη βελτίωση του εκπαιδευτικού συστήματος γενικώς, να εξετάσουν περαιτέρω τον ρόλο των νέων, να προωθήσουν την αύξηση των πανεπιστημιακών ανταλλαγών και την ένταξη των γυναικών στην αγορά εργασίας μέσω ειδικών παιδαγωγικών προγραμμάτων· υπογραμμίζει το γεγονός ότι η αυξημένη συμμετοχή των γυναικών στην αγορά εργασίας αποτελεί βασικό παράγοντα της οικονομικής ανάπτυξης· εκφράζει την ικανοποίησή του για τις πρωτοβουλίες που έχει λάβει το ευρωμεσογειακό ίδρυμα Anna Lindh για τον διάλογο μεταξύ των πολιτισμών σχετικά με τα ευρωμεσογειακά σχολεία, τις ευρωμεσογειακές ομάδες νέων ερευνητών, τα θερινά πανεπιστήμια και τα προγράμματα ανταλλαγών που επιτρέπουν την εμβάθυνση του διαλόγου και της συνεργασίας μεταξύ των μελών της ευρωμεσογειακής εταιρικής σχέσης·

89. καλεί τις ΧΝΑΜ να δώσουν μεγαλύτερη προτεραιότητα σε πρότυπο ανάπτυξης βασισμένο στην οικονομία της γνώσης και να αυξήσουν σημαντικά το ποσοστό του ΑΕγχΠ που διαθέτουν στην επιστημονική έρευνα· καλεί την Επιτροπή να προσφέρει χρηματοδοτική και τεχνική στήριξη·

90. καλεί την Επιτροπή να στηρίξει το διαπανεπιστημιακό δίκτυο Euromesco, να προωθήσει τη θεσμοθέτηση εταιρικών σχέσεων μεταξύ πανεπιστημίων, ερευνητικών κέντρων, εργαστηρίων και διδακτορικών σχολών και να προωθήσει την κινητικότητα των ερευνητών, των διδασκόντων και των υποψηφίων διδακτόρων των εν λόγω ιδρυμάτων, καθώς και την ενίσχυση κοινών ερευνητικών προγραμμάτων·

91. καλεί την Επιτροπή να αξιολογήσει τους υφιστάμενους μηχανισμούς χρηματοδότησης και προγραμματισμού, προκειμένου να δοθεί ώθηση σε κοινά σχέδια της ΕΕ και των ΧΝΑΜ και να δοθεί η δυνατότητα στις χώρες αυτές να συμμετάσχουν περισσότερο στα κοινοτικά ερευνητικά προγράμματα-πλαίσιο·

92. υπογραμμίζει τη σημασία της επαγγελματικής κατάρτισης, βασικού παράγοντα για την ανάπτυξη των επιχειρήσεων, σημασία που καθιστά απαραίτητη την εφαρμογή προγραμμάτων προσαρμοσμένων στους προβληματισμούς και στις ανάγκες που αντιμετωπίζουν και εκφράζουν οι επιχειρήσεις·

Εμπόριο και ανάπτυξη

93. υπογραμμίζει ότι η εμπορική πολιτική της ΕΕ δεν πρέπει να αντιβαίνει στους στόχους της πολιτικής της για την ανάπτυξη και τη μείωση της φτώχειας, αλλά να τους συμπληρώνει· υπενθυμίζει ότι άνω του 30 % του πληθυσμού των ΧΝΑΜ ζει με λιγότερα από 2 δολάρια ΗΠΑ ημερησίως· καλεί την ΕΕ να επενδύσει σε ειδικό σχέδιο δράσης για την καταπολέμηση της απόλυτης και σχετικής φτώχειας στη Μεσόγειο, δηλαδή στη μεσογειακή έκδοση των "στόχων της Χιλιετηρίδας", και να διασφαλίσει την ανάπτυξη μέσω των συναλλαγών, δηλαδή τη μεσογειακή έκδοση της "Βοήθειας για το Εμπόριο", παράλληλα με προγράμματα για τη μείωση της φτώχειας·

94. υπογραμμίζει ότι οι μικροπιστώσεις, ιδίως για τους μικρούς ιδιοκτήτες στον τομέα της γεωργίας, αποτελούν ουσιαστικό εργαλείο για την καταπολέμηση της φτώχειας και για τη βιώσιμη κοινωνική και οικονομική ανάπτυξη σε σχέση με τους στόχους της Χιλιετηρίδας και ότι αποτελεί επίσης σημαντικό όχημα χειραφέτησης, ιδίως των γυναικών· εκτιμά ότι πρέπει να αναγνωριστεί αυτή η νέα μικροοικονομική διάσταση στο πλαίσιο της ΖΕΣ και γενικότερα στην ΕΠΓ και τη διαδικασία της Βαρκελώνης· καλεί το Συμβούλιο και την Επιτροπή να στηρίξουν περισσότερο τις πρωτοβουλίες που έχουν στόχο την προώθηση της μικροχρηματοδότησης στις ΧΝΑΜ, να ενισχύσουν ουσιαστικά τα υφιστάμενα προγράμματα και να αναπτύξουν και να προωθήσουν νέα συστήματα που θα επιτρέπουν την πρόσβαση της πλειονότητας των πολιτών στις πιστώσεις·

95. υπογραμμίζει τη σημασία των θεμελιωδών κανόνων εργασίας και των αξιοπρεπών θέσεων απασχόλησης για την ανάπτυξη της ΖΕΣ· υπενθυμίζει ότι το εμπόριο που αποσκοπεί στην ανάπτυξη και τη μείωση της φτώχειας πρέπει επίσης να συμβάλει στην κοινωνική πρόοδο και στην αξιοπρεπή απασχόληση· ότι οι κανόνες του εμπορίου δεν μπορούν να καταπατούν τους κοινωνικούς κανόνες και τις συμβάσεις-πλαίσιο που έχει θεσπίσει η ΔΟΕ· ότι η καταπολέμηση όλων των μορφών εκμετάλλευσης στην εργασία και ο σεβασμός των συνδικαλιστικών ελευθεριών αποτελούν απαραίτητες προϋποθέσεις για τη διαμόρφωση θεμιτού εμπορίου που θα αποβαίνει προς όφελος όλων· καλεί την Επιτροπή να εργαστεί προς την κατεύθυνση αυτή σε στενή συνεργασία με τη Διεθνή Οργάνωση Εργασίας, κυρίως στο πλαίσιο της εφαρμογή των σχεδίων δράσης της ΕΠΓ·

96. καλεί την Επιτροπή να λάβει υπόψη τα μη εμπορικά κριτήρια στις μελλοντικές διαπραγματεύσεις, προκειμένου η αύξηση των συναλλαγών να μην αποβεί εις βάρος των συνθηκών εργασίας των τοπικών πληθυσμών· ελπίζει ότι η ΖΕΣ θα προβλέπει πρόγραμμα δράσης για την αξιοπρεπή απασχόληση, ειδικά σχεδιασμένο για τις ΧΝΑΜ, και ότι η ΕΕ θα δεσμευτεί να παράσχει την απαραίτητη βοήθεια για την υλοποίηση αυτού του προγράμματος δράσης·

97. υπογραμμίζει την ανάγκη προώθησης των κωδίκων συμπεριφοράς που συμφωνούνται στους κόλπους των πολυεθνικών εταιρειών, ενσωματώνοντας σε αυτούς τους στόχους της αξιοπρεπούς απασχόλησης· συνιστά στις εταιρείες που έχουν έδρα στην Ευρώπη και θυγατρικές στις ΧΝΑΜ να αξιολογούν τακτικά την τήρηση των κωδίκων αυτών συμπεριφοράς από τις θυγατρικές τους· ζητεί κάθε νέα συνδεδεμένη εταιρεία να δέχεται τους κώδικες συμπεριφοράς και να δημοσιεύει τις σχετικές πληροφορίες·

Τελικές παρατηρήσεις

98. υπενθυμίζει την απόφαση της διάσκεψης κορυφής της Βαρκελώνης του 2005 με στόχο τη δημιουργία χώρου αμοιβαίας συνεργασίας σχετικά με τη μετανάστευση, την κοινωνική ένταξη, τη δικαιοσύνη και την ασφάλεια· θεωρεί τον χώρο αυτόν αναγκαία απόρροια της δημιουργίας πραγματικής ευρωμεσογειακής ΖΕΣ·

99. φρονεί ότι, μολονότι δεν έχουν ωριμάσει ακόμη οι συνθήκες, η ΖΕΣ θα έπρεπε να συμπληρωθεί από τη σταδιακή και υπό προϋποθέσεις ελεύθερη κυκλοφορία των εργαζομένων, λαμβάνοντας συγχρόνως υπόψη την κατάσταση της ευρωπαϊκής αγοράς εργασίας και τους σημερινούς προβληματισμούς της διεθνούς κοινότητας σχετικά με τις σχέσεις της μετανάστευσης και της ανάπτυξης· υπογραμμίζει τη σημασία της απαραίτητης μείωσης του κόστους των εμβασμάτων που πραγματοποιούν οι μετανάστες, ώστε να μεγιστοποιηθεί η χρήση τους στην τοπική οικονομία· θεωρεί ότι είναι επείγουσα η ανάγκη να δημιουργηθούν οι νομικοί και διοικητικοί κανόνες που θα μπορούσαν να διευκολύνουν τη χορήγηση θεωρήσεων, κυρίως για τους φορείς της ευρωμεσογειακής εταιρικής σχέσης, τους σπουδαστές, τα πανεπιστήμια και τους κοινωνικοοικονομικούς φορείς·

100. εξακολουθεί να ανησυχεί για την απουσία σαφούς ορισμού της μεσογειακής πολιτικής της ΕΕ και μακροπρόθεσμου στρατηγικού οράματος για την ανάπτυξη και τη σταθερότητα της περιοχής· υπογραμμίζει ότι η διαδικασία της ευρωμεσογειακής ολοκλήρωσης πρέπει να αναχθεί εκ νέου σε πολιτική προτεραιότητα του προγράμματος δράσης της ΕΕ·

101. εκφράζει τη δυσαρέσκειά του για τη συστηματική καταστροφή του οικονομικού συστήματος και των υποδομών του Λιβάνου κατά την πρόσφατη σύγκρουση με το Ισραήλ, γεγονός που θα προκαλέσει καθυστερήσεις στην ανάπτυξη της χώρας και στη δημιουργία της ΖΕΣ· σημειώνει τα αποτελέσματα της διάσκεψης για την ανοικοδόμηση του Λιβάνου της 25ης Ιανουαρίου 2007 και υποστηρίζει τις προσπάθειες οργάνωσης μακροπρόθεσμης διεθνούς βοήθειας για τη χώρα αυτή· καλεί την ΕΕ στο πλαίσιο της εν εξελίξει ειρηνευτικής διαδικασίας, να συνεχίσει να παρέχει επαρκή χρηματοδοτική στήριξη προκειμένου να βοηθήσει τους Λιβανέζους να αντιμετωπίσουν τις προκλήσεις της οικονομικής και κοινωνικής ανοικοδόμησης της χώρας τους μετά τη σύγκρουση του Ιουλίου 2006· εκφράζει την έντονη ανησυχία του για την κατάσταση στα Παλαιστινιακά Εδάφη και καλεί, για τον λόγο αυτό, το Συμβούλιο και την Επιτροπή, σε συνεργασία με τη διεθνή κοινότητα, να παράσχουν ουσιαστική ανθρωπιστική βοήθεια στον παλαιστινιακό λαό· λαμβάνει γνώση του γεγονότος ότι το Ισραήλ μετέφερε μέρος των παλαιστινιακών φορολογικών και τελωνειακών εσόδων, που είχε στην κατοχή του και καλεί την ισραηλινή κυβέρνηση να καταβάλει επειγόντως το υπόλοιπο των παγωμένων ποσών αυτών που παραμένουν δεσμευμένα· ζητεί επισταμένως από την Επιτροπή να επιμείνει στον σεβασμό των ρητρών που συνδέονται με τη διαδικασία της Βαρκελώνης, ιδίως της ρήτρας των ανθρωπίνων δικαιωμάτων που εγγράφεται στις συμφωνίες σύνδεσης και στα διάφορα προγράμματα δράσης, ώστε να προκύψει πραγματικός χώρος ελευθερίας και ασφάλειας στην περιοχή·

102. θεωρεί ότι ο στόχος της εξωτερικής πολιτικής της ΕΕ στη Μεσόγειο, λαμβανομένων ιδίως υπόψη των πρόσφατων δράσεων της ευρωπαϊκής πολιτικής γειτονίας και της νέας παρουσίας της Κίνας στην Αφρική, συνίσταται στη στήριξη και στην ενθάρρυνση των πολιτικών, δημοκρατικών και κοινωνικοοικονομικών μεταρρυθμίσεων στις χώρες εταίρους, προκειμένου να δημιουργηθεί από κοινού χώρος κοινής ευημερίας·

103. επιθυμεί να επισημάνει τον ρόλο που διαδραματίζει η ευρωμεσογειακή κοινοβουλευτική συνέλευση (ΕΜΚΣ) στους κόλπους της εταιρικής σχέσης ως δημοκρατικό όργανο που συγκεντρώνει γύρω από τους τρεις πυλώνες της διαδικασίας της Βαρκελώνης βουλευτές από τις δύο ακτές της Μεσογείου· ζητεί την ενίσχυση της συνεργασίας μεταξύ της ΕΜΚΣ, της Επιτροπής και του Συμβουλίου της Ευρωπαϊκής Ένωσης στον οικονομικό τομέα·

*

* *

104. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, στους αρχηγούς κρατών και κυβερνήσεων και στα κοινοβούλια των κρατών μελών και των ΧΝΑΜ, καθώς και στην ΕΜΚΣ.

[1] ΕΕ C 272 Ε τ ης 9.11.2006, σ. 570.

[2] ΕΕ L 310 της 9.11.2006, σ. 1.

[3] ΕΕ L 97 της 30.3.1998, σ. 2.

[4] ΕΕ L 147 της 21.6.2000, σ. 3.

[5] ΕΕ L 70 της 18.3.2000, σ. 2.

[6] ΕΕ L 129 της 15.5.2002, σ. 3.

[7] ΕΕ L 304 της 30.9.2004, σ. 39.

[8] ΕΕ L 143 της 30.5.2006, σ. 2.

[9] ΕΕ L 265 της 10.10.2005, σ. 2.

[10] ΕΕ L 187 της 16.7.1997, σ. 3.

[11] ΕΕ L 35 της 13.2.1996, σ. 1.

[12] ΕΕ C 323 της 4.12.1995, σ. 5.

[13] ΕΕ C 378 της 29.12.2000, σ. 71.

[14] ΕΕ C 226 E της 15.9.2005, σ. 42.

[15] Ιδίως οι επονομαζόμενες επενδύσεις "εκ του μηδενός" (greenfield).

--------------------------------------------------